Siku niliyokwenda Jijini
Language: Swahili | Genre: Creative_writing

﻿Siku  niliyokwenda Jijini

Kituo cha basi cha kijiji  chetu kilikuwa na shughuli  nyingi. Basi zilijaza mizigo  huku abiria wakizitafuta  basi walizotaka kuabiri.  Kondakta waliwaelekeza  abiria kwenye basi  zilizokwenda sehemu  mbalimbali. 
Nilimsikia kondakta  mmoja akiita kwa sauti,  "Jiji! Jiji! Wanaokwenda  magharibi!"  Lile ndilo basi nililohitaji  kuabiri kwa usafiri wangu.  
Basi la kwenda jijini  lilikuwa karibu kujaa. Hata  hivyo, watu zaidi walitaka  kuingia.  Baadhi yao walipakia  mizigo chini ya  basi. Wengine waliiweka  ndani kwenye rafu.  
Baadhi ya abiria walishika  tiketi zao huku wakitafuta  viti vilivyokuwa wazi.  Wanawake waliokuwa na  watoto wachanga  waliwatayarisha kwa  safari hiyo itakayokuwa  ndefu.  
Nilipenyeza ndani  nikapata kiti karibu na  dirisha.  Abiria aliyeketi karibu  nami alishika karatasi ya  plastiki ya kijani kibichi.  Alivaa viatu vilivyozeeka  na koti kukuu.  
Nilitazama nje nikawaza,  "Ninaondoka hapa mahali  nilipolelewa nikienda  kwenye jiji kubwa. Sijui  ikiwa nitawahi kurudi  hapa kijijini tena."  
Upakiaji mizigo ulikamilika  na abiria wakawa  wameketi.  Wachuuzi walizidi  kusukumana wakitaka  kuuza bidhaa zao.  Walitaja majina ya bidhaa  walizouza kwa sauti ya  juu. Maneno yao  yalinifurahisha.  
Baadhi ya abiria  walinunua vinywaji.  Wengine walinunua  vitavunaji vidogo na  kutavuna.  Wasiokuwa na hela, kama  mimi, walitazama tu. 
Shughuli hizo zilikatizwa  kwa mlio wa honi ya basi.  Tulikuwa tayari kuondoka.  Kondakta aliwataka  wachuuzi wote washuke  kutoka basini.  
Wachuuzi walisukumana  kutoka nje. Wachache  waliwarudisha abiria  masalio ya hela zao.  Wengine walifanya juhudi  za mwisho kuuza bidhaa  zao.  
Basi lilipoondoka kituoni,  nilichungulia dirishani.  Nilikitazama kituo hicho  kilichojaa magari  nikiwaza, "Pengine hii  itakuwa mara yangu ya  mwisho kukiona kituo  hiki."  
Safari ilipoendelea, nilihisi  joto jingi.  Niliyafumba macho  nikinuia kulala.  
Nilijiuliza maswali mengi.  "Je, mamangu atakuwa  salama? Je, sungura  wangu watatufaidi? Je,  ndugu yangu atakumbuka  kunyunyizia maji miche ya  miti yangu?"  
Njiani, nilikariri jina la  mahali mjombangu aliishi  kule jijini.  Hatimaye, nilipatwa na  usingizi.  
Baada ya saa tisa,  niliamshwa kwa kelele  nyingi. Kondakta alikuwa  akiwaita abiria waliotaka  kwenda kijijini kwetu.  Nilichukua mkoba wangu  mdogo nikaruka nje.  
Basi hilo lililokuwa likirudi  lilikuwa linajaa upesi.  Muda mfupi baadaye,  lingeanza safari ya  kwenda mashariki.  La mhimu kwangu,  lilikuwa kuanza kutafuta  nyumba ya mjombangu.  


Source www.africanstorybook.org